| "Löikö Mörkö sisään?"DJ ILG feat. Antero Mertaranta |
| --- |
| Kappaleen "Löikö Mörkö sisään?" kansikuva |
| Kappaleen tiedot |
|  Julkaistu | toukokuu 2019 |
|  Kesto | 00.52 |
|  Levy-yhtiö | Mökkitie Records |

**Löikö Mörkö sisään?** on Arttu Wiskarin taustayhtyeeseen kuuluvan Olli Hartosen eli DJ ILGin vuonna 2019 julkaisema kappale. Sen sisältö perustuu Antero Mertarannan selostuksen hokemaan, jossa viitataan jääkiekkoilija Marko "Mörkö" Anttilaan. Selostus on peräisin vuoden 2019 jääkiekon maailmanmestaruuskilpailujen puolivälieräottelusta Suomi–Ruotsi, jossa Anttila teki Suomen 4–4-tasoitusmaalin. Kappale on alle minuutin mittainen.

Työstö
------

Kappale syntyi, kun Arttu Wiskarin yhtye oli keikkamatkalla Kuopioon, ja yksi yhtyeen jäsenistä, DJ ILG, päätti Suomen jääkiekkomaajoukkueen menestyksen innoittamana tehdä kunnianosoituksen Marko Anttilalle. Taustalla oli Anttilan Ruotsia vastaan tekemä 4–4-tasoitusmaali, jonka jälkeen selostaja Antero Mertaranta huudahti kolmesti "Löikö Mörkö sisään?". DJ ILG koki, että Mertaranta huusi fraasin niin rytmikkäästi, että se "tarvitsi vähän biittiä alle". Kappaleen tekeminen kesti noin puoli tuntia.

Julkaisu ja suosio
------------------

DJ ILG latasi kappaleen alun perin YouTubeen nimellä "Mörkö". Se alkoi kerätä suurta suosiota 24. toukokuuta, jolloin Arttu Wiskari jakoi sen Twitterissä. Myöhemmin Mökkitie Records julkaisi kappaleen myös Spotifyssa. Alkuperäisessä YouTubeen ladatussa versiossa lainataan kappaletta "Den glider in", mutta Mökkitie Recordsin versiossa se on korvattu.

"Löikö Mörkö sisään?" oli 27. toukokuuta kuunnelluin kappale sekä Spotifyssa että YouTubessa. Sitä kuunneltiin tuolloin Spotifyssa 113 501 ja YouTubessa yli 100 000 kertaa. Suomi oli edellisenä iltana voittanut jääkiekon maailmanmestaruuden. YouTube-videota oli toukokuun 28. päivään mennessä katsottu yli 750 000 kertaa. YouTubeen oli ladattu kappaleesta useita muitakin videoita, jotka olivat keränneet tuhansia katsojia, ja niistä kahta oli katsottu yli 100 000 kertaa.

Toimittaja Sami Pilvisen mukaan kappaleesta muodostui Suomen kisoissa saavuttaman maailmanmestaruuden iskulause sekä ikuinen klassikko. *Löikö Mörkö sisään?* -fraasista tuli lisäksi lentävä lause jääkiekkofanien keskuudessa.

Lähteet
-------

1. ↑  Auramies, Jukka: Löikö Mörkö sisään? MM-kisojen eeppisimmän renkutuksen virallinen musiikkivideo on nyt julki – tästä tunnelmaa Kanadan kaatoon *MTV3*.  26.5.2019. Viitattu 28.5.2019.
2. 1 2 3  Uusitupa, Ismo: Löikö Mörkö sisään -hokema nousi Spotifyssa Suomen kuunnelluimmaksi kappaleeksi *Helsingin Sanomat*.  28.5.2019. Viitattu 28.5.2019.
3. ↑  Nuuttila, Sakari & Parma, Fanni: Nyt saa itkeä, nyt saa huutaa! Jättihitti Löikö Mörkö sisään? nyt karaokeversiona – tästä kisastudioon lisää tunnelmaa *Iltalehti*.  26.5.2019. Viitattu 28.5.2019.
4. 1 2  Kilpamäki, Heini: Mies MM-Mörkölaulun takana teki kisahitin puolessa tunnissa – tunnustaa rakkautensa Anttilalle: "Menee vähän ihon alle" *Ilta-Sanomat*.  25.5.2019. Viitattu 28.5.2019.
5. 1 2  Supersuosittu MM-Mörkölaulu julkaistiin nyt Spotifyssa – huomaatko merkittävän eron alkuperäiseen? *Ilta-Sanomat*.  26.5.2019. Viitattu 28.5.2019.
6. ↑  Miettinen, Heikki: Sensaatio on valmis – Suomi on jääkiekon maailmanmestari! *Helsingin Sanomat*.  26.5.2019. Viitattu 28.5.2019.
7. ↑  Ekberg, Siina: Mörkö-videolla parissa päivässä hurjat yli 750000 katsojaa *Verkkouutiset.fi*.  28.5.2019. Viitattu 29.5.2019.
8. ↑  Pilvinen, Sami: "Löikö Mörkö sisään?" on nyt ikuinen klassikko – Antero Mertaranta häkeltyi kappaleen suosiosta: "Vetää aika hiljaiseksi" *Iltalehti*.  28.5.2019. Viitattu 28.5.2019.
9. ↑  Nyman, Riikka: Poliisikin kyllästyi jo "Löikö Mörkö sisään?"-kyselijöihin *Iltalehti*.  30.5.2019. Viitattu 1.6.2019.